ELŐTERJESZTÉS

**a Bűnmegelőzési, Közbiztonsági és Közrendvédelmi Bizottság**

**2024. október 21-i ülésére**

**Tájékoztatás a Közterület-felügyeletet érintő változásokról**

Tájékoztatom a Tisztelt Bizottságot, hogy Szombathely Megyei Jogú Város Közgyűlése 2024. október 10-i alakuló ülésén megalkotta Szombathely Megyei Jogú Város Önkormányzatának Szervezeti és Működési Szabályzatáról szóló 16/2024. (X.10.) önkormányzati rendeletét (a továbbiakban: SZMSZ). Az SZMSZ a Polgármesteri Hivatal Hatósági Osztályhoz tartozó Közterület-felügyeletet érintő változásokat is tartalmazott.

A Közterület-felügyelet az elmúlt időszakban a térfigyelő ügyeleti szolgálaton, a gépkocsizó reagáló és a közterületi járőrszolgálaton keresztül rendkívül sokoldalú, rendészeti, ellenőrzési, vagyonvédelmi és biztosítási jellegű tevékenységet végzett. A Közterület-felügyelet továbbá magába foglalja a mezőőri szolgálat és az ebrendészeti szolgálat által ellátott feladatokat is. A Közgyűlés döntése alapján ez a komplex feladatellátás 2025. április 1. napjától a szervezeti egység elnevezésében megjelenik.

A Magyarország helyi önkormányzatairól szóló 2011. évi CLXXXIX. törvény (Mötv.) 17. § (1) bekezdése alapján a települési önkormányzat a helyi közbiztonságról, vagyonának, más értékének védelméről kényszerítő eszköz alkalmazására törvény alapján jogosult szervezet létrehozásával is gondoskodhat. Az egyes rendészeti feladatokat ellátó személyek tevékenységéről, valamint egyes törvényeknek az iskolakerülés elleni fellépést biztosító módosításáról szóló 2012. évi CXX. törvény (Erfesz.) 3. § (1)-(2) bekezdése alapján önkormányzati rendészeti szerv a polgármesteri hivatal ezen feladat ellátása érdekében belső szervezeti egységként is létrehozható, és ennek tagjaként foglalkoztatható többek között a közterület-felügyelő és a mezőőr is.

Az önkormányzati rendészeti szervek elnevezése más megyei jogú városokban és fővárosi kerületekben is az „Önkormányzati Rendészet” illetve a „Városrendészet” elnevezést használják (pl. Győri Városrendészet, Kecskeméti Városrendészet, Miskolci Önkormányzati Rendészet, Eger Önkormányzati Rendészeti Csoport, Érd Városrendészeti Osztály, Újpesti Önkormányzati Rendészet, Hegyvidéki Rendészet, Zuglói Önkormányzati Rendészet). Fentiek alapján a Közgyűlés úgy döntött, hogy a Polgármesteri Hivatal „Közterület-felügyelet” belső szervezeti egységének elnevezése 2025. április 1. napjától „Városrendészet” elnevezésre módosul.

Továbbá tekintettel arra, hogy az Ady tér 40. szám alatti ingatlan fizikai korlátai miatt a továbbiakban már nem képzelhető el a szervezeti egység bővítése sem a személyi állomány, sem pedig a kamerarendszer tekintetében, ezért a Közgyűlés döntése alapján az iroda átköltözik a Kossuth Lajos u. 11. szám alatti, SZOVA NZrt. tulajdonában lévő ingatlanba. A Polgármesteri Hivatal a szóban forgó ingatlant bérbe veszi a SZOVA NZrt-től 2024. november 1. napjától, havi 1.394.400,- Ft+ÁFA bérleti díj ellenében, azzal, hogy a bérleti díj fedezetét a Polgármesteri Hivatal költségvetésében a közgyűlésnek biztosítania szükséges. A 2024. november 1. és 2025. április 1. közötti időszak szükséges és elégséges a Közterület-felügyelet (Városrendészet) működését biztosító tárgyi, műszaki feltételek megteremtéséhez, amelynek egyszeri becsült költsége bruttó nagyságrendileg 20-25 M Ft. Ennek fedezete elsősorban a Polgármesteri Hivatal 2024. évi költségvetése.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjen!

**Szombathely, 2024. október 11.**

 **(: Kelemen Krisztián :)**

 a Bizottság elnöke

**HATÁROZATI JAVASLAT**

**…/2024 (X.21.) BKKB számú határozat**

A Bűnmegelőzési, Közbiztonsági és Közrendvédelmi Bizottság a Közterület-felügyeletet érintő változásokról szóló tájékoztatást tudomásul veszi.

**Felelős:** Kelemen Krisztián, a Bizottság elnöke

 (A végrehajtásért:

 Dr. Holler Péter, a Hatósági Osztály vezetője)

**Határidő:** azonnal